《寓居分宁去故乡千里不归者二年思念松楸成长》
宋代·王炎

暧暧风日暖，林薄皆蕃鲜。
好鸟仍啸歌，晚花亦嫣然。
问之此可时，春莫将禁烟。
家家馔觞豆，拜扫墟墓间。
飞鸣乌攫肉，丛木挂纸钱。
而我独不乐，慨然坐长叹。
开编不能读，当馈不能餐。
豺獭尚有祭，谁忍忘其先。
念为贫所驱，随牒二十年。
少壮不可留，览镜将华颠。
空惭北山移，未表南阳阡。
阖门有百指，负郭无一廛。
坐此客异乡，归思空缠绵。
忆昔初筮仕，吾母犹朱颜。
三釜不及养，遽悲蓼莪篇。
侵寻岁月久，百感难具言。
伤心思宰木，清泪如流泉。
狐死必首丘，古人亦重迁。
况我虽宦游，十世家星川。
亲朋日在眼，可以相周旋。
土风有不同，客意终未安。
花落草凄凄，青山啼杜鹃。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。